ነገሮች ተስተካክለው ይህን ብሶት መር ጽሑፍ እኔም ባልጽፈው፣ ሪፖርተር ጋዜጣም ባያትመው፣ እናንተም ባታነብቡት ምርጫዬ ነበር፡፡ ነገር ግን ያ ሳይሆን ቀርቷልና እኔም ጻፍኩት፣ ሪፖርተርም ለንባብ አቀረበው፡፡ እናንተም ይኼው እያነበባችሁት ነው፡፡ ከአንድ ዓመት በፊት በነሐሴ 2008 ዓ.ም. የፌዴራል ጠቅላይ ዓቃቤ ሕግ መሥሪያ ቤት አዳዲስ ዓቃቢያንን ለመቅጠር እንደሚፈልግ ገልጾ፣ በአዲስ ዘመን ጋዜጣ ላይ ማስታወቂያ አስነግሮ ነበር፡፡ ተቋሙ በወቅቱ ማስታወቂያው ላይ ያልጠቀሰውን መሥፈርት ተመዝጋቢዎች፣ “የፍትሕ አካላት ባለሙያዎች ሥልጠና ማዕከላት” ሥልጠና የወሰዱበትን ማስረጃ ይዘው እንዲቀርቡ በመጠየቅ፣ የ2008 ዓ.ም. የሕግ ምሩቃን የሆኑ አዲስ አበቤዎችን ሳይመዘግብ ቀርቶ ነበር፡፡
